遊城西集慶園
作者：蘇轍
朝代：宋

paragraphs: 送客城西客已遠，歸路北池接南苑。
冰澌片斷水光浮，柳線和柔風力軟。
繚牆朱戶誰家園，流水平畦春日淺。
禁河分溜一池足，洛圃移花百金賤。
飛甍斤斧聲未絕，翠柏栽培影初遍。
傍人笑指高臺處，前年適見荒榛滿。
金錢力奪天地功，歲月未多風物換。
人生富貴無不成，都門坐置山林觀。
暖風遲日時一到，早出莫歸應未晚。
主人最貴稀出城，長使憧憧路人看。